فطرت اور سیدنا ابراہیمؑ کے خوابِ ذبح سے متعلق ایک اشکال
اس بارے میں خود قرآن مجید کا بیان ہی ہمارے لیے اصل صورت حال کو واضح کر دیتا ہے: فَلَمَّا بَلَغَ مَعَهُ السَّعْيَ قَالَ يَا بُنَيَّ إِنِّي أَرَىٰ فِي الْمَنَامِ أَنِّي أَذْبَحُكَ فَانظُرْ مَاذَا تَرَىٰ ۚ قَالَ يَا أَبَتِ افْعَلْ مَا تُؤْمَرُ ۖ سَتَجِدُنِي إِن شَاءَ اللَّهُ مِنَ الصَّابِرِينَ (وہ لڑکا جوان ہوا)، پھر جب وہ اُس کے ساتھ دوڑ دھوپ کرنے کی عمر کو پہنچا تو ابراہیم نے (ایک دن) اُس سے کہا: میرے بیٹے، میں (کچھ دنوں سے) خواب میں دیکھتا ہوں کہ میں تم کو ذبح کر رہا ہوں۔ تو غور کرو، تمھاری کیا راے ہے؟ اُس نے کہا: ابا جان، آپ کو جو حکم دیا جا رہا ہے، اُس کی تعمیل کیجیے۔ یہاں ابراہیم علیہ السلام یا اسمعیل علیہ السلام کو یہ شک نہیں ہوا کہ یہ خواب ممکن ہے خدا کی طرف سے نہ ہو۔ یہی وجہ ہے جب اسمعیل سے پوچھا گیا کہ تمھاری کیا راے ہے کیا تم قربان ہونے کے لیے تیار ہو، تو انھوں نے کہا آپ کو جو “حکم” دیا گیا ہے اس پر عمل کریں۔ انبیا کے معاملہ خاص ہوتا ہے۔ انھیں وحی ملے یا خواب، اس کے سچے ہونے کا یقین انھیں کسی پراسس سے حاصل نہیں ہوتا بلکہ خدا کی طرف ہی حاصل ہوتا ہے۔